कासगंज: बच्चन/बिक्रम-जिला मजिस्ट्रेट/जिला निर्वाचन अधिकारी आर0पी0सिंह ने बताया कि नगरीय निकाय सामान्य निर्वाचन 2017 को स्वतंत्र, निष्पक्ष एवं शांतिपूर्ण ढंग से सम्पन्न कराने के लिये राज्य निर्वाचन आयोग के दिशा निर्देशों तथा आदर्श चुनाव आचार संहिता का पालन करना अनिवार्य है। जिले की 03 नगर पालिका परिषदों व 07 नगर पंचायतों के अध्यक्षों तथा 158 वार्डों के सदस्य पदों का 22 नवम्बर 2017 को प्रातः 7ः30 बजे से शाम 5 बजे तक मतदान होना है। मतदान समाप्ति के 48 घण्टे पूर्व से अर्थात सोमवार 20 नवम्बर की शाम 5 बजे से जनपद में चुनाव प्रचार थम जायेगा। इस अवधि में कोई भी उम्मीदवार सार्वजनिक सभा नहीं कर सकता और न ही जुलूस निकाल सकता है। कोई भी बाहरी व्यक्ति इस अवधि में चुनाव क्षेत्र में न रहें। झूठी अफवाहें फैलाने अथवा चुनाव में गड़बड़ी करने का प्रयास करने वालों के खिलाफ कठोर कार्यवाही की जायेगी। एसएमएस व सोशल मीडिया पर आपत्तिजनक संदेशों का प्रेषण किया जाना पूर्णतः प्रतिबंधित है।